**Tilgang til detaljerte data fra ny Nasjonal høydemodell**

# **Forvaltningsløsning for høydedata**

I uke 43 er det klart for offisiell lansering av forvaltningsløsningen – Høydedata.no, en ny nettløsning for lagring, innsyn og nedlastning av høydedata. Løsningen ble lansert i sommer og fram til nå er det kun parter i Norge digitalt og forhandlere som har hatt full tilgang til nedlastingstjenestene. Nå vil detaljerte høydedata bli lett tilgjengelig for alle brukere, samtidig som vi sikrer en oversiktlig og trygg forvaltning av dataene.

I forvaltningsløsningen lagres først og fremst punktskyer fra laserskanning. Det er til nå lagt inn over 400 Geovekst-prosjekter, og flere er på vei. I løpet av vinteren regner Kartverket med at alle eksisterende prosjekter er tilgjengelige. Også alle data som samles inn ved etablering av Nasjonal detaljert høydemodell lastes opp i løsningen.

Forvaltningsløsningen for ***høydedata.no*** inneholder:

* Originale punktskyene(LAZ-format)
* Terrengmodeller (DTM) på grid-format(Geotiff)
* Overflatemodeller (DOM) på grid-format(Geotiff)
* Punktskyer fra bildematching

Alle kartlag i innsynsklienten vil også være tilgjengelig som WMS-tjenester. Oversikt over alle tjenestene finnes ved å søke etter laserdata på ***geonorge.no***.

# **Nasjonal detaljert høydemodell**

Regjeringen har bevilget midler til arbeidet med en ny Nasjonal detaljert høydemodell. Datainnsamlingen er startet opp og skal foregå i tidsrommet 2016-2019 med noe etterarbeid i 2020.

***Nasjonal detaljert høydemodell vil bestå av nye og eksisterende laserdata:***

* Eksisterende laserdata (Geovekst-prosjekter 2010 eller nyere)
* Punktskyer skannet gjennom Nasjonal detaljert høydemodell-prosjektet
* Punktskyer fra bildematching

Eksisterende laserdata fra Geovekst-prosjekter som inngår i NDH utgjør ca. 40 000 km2 til en verdi av ca. 60 millioner kroner. Dette vil være Geovekst-partenes bidrag til Nasjonal detaljert høydemodell. Av dette beløpet anslås kommunenes bidrag å være i størrelsesorden

30 millioner kroner.

Etablering av laserdata for resten av landet har en prislapp på rundt 370 millioner kroner, som dekkes av sentrale midler fra 8 ulike departement.

# **Frigivelse av data i forvaltningsløsningen høydetata.no**

***Det forutsettes at alle data som vil inngå i Nasjonal detaljert høydemodell skal være til fri bruk for alle uten kostnader.***

Følgende data frigis:

* Alle 2 og 5 pkt laserdata som samles inn gjennom NDH (punktsky og GRID)
* Eksisterende laserdata som er en del av NDH (punktsky og GRID)
* 1-meters grid, 5-meters grid og 10-meters grid (høyderaster)
* Alle WMS-tjenester

Aktuelt å frigi:

* Geovekst-laserdata samlet inn før 2010 som ikke er en del av NDH.

 (Dataene er gamle og vil erstattes av nye data fra Nasjonal detaljert høydemodell)

**Produktet «FKB-data inkl. høyde» har en pris i dag, prisen på dette produktet endres ikke.**

Det er foreløpig ikke avklart hvordan vi skal håndtere nye prosjekter som skannes og ikke er en del av NDH. Disse dataene merkes foreløpig som ikke tilgjengelige i løsningen og må kjøpes av de som ikke har rettigheter til dataene.